屋仔車仔BB仔老婆仔打工仔 家陣啲人係咪仲追緊呢5樣
以前大學生有「五仔主義」,做「打工仔」可以有「屋仔、老婆仔、細路仔、車仔」,而家一樣係,不過全部走哂樣,真係聞者傷心!
屋仔:未畢業排公屋
最近公布的公屋輪候冊數字,單身非長者申請超過14萬宗,佔總輪候冊數目一半,而學生竟然佔單身非長者申請四成。
以前大學生好有目標,勢要住洋樓,夢想係住九龍塘豪宅,實際嚟講就俾心機打工,好快儲夠錢買私樓,安安穩穩咁過日子。而家大學生未畢業就排定隊上公屋,私樓首期俾唔起,稍為平少少既居屋又爭崩頭。仲諗九龍塘?上唔到公屋的話,係市區有間「高級劏房」算好好啦!
老婆仔:要肯捱麵包兼幫手供樓
早前有單超爆新聞,話一個80後港男娶左個女護士,男月儲三千,女月儲一萬,仲要一齊捱麵包,拍拖行公園,行路返工,死慳死抵先上到車。
以前嫁畀大學生,可以做少奶奶,只要氹得掂老爺奶奶,就真係生活無憂。依家?各位港女要醒下啦,嫁畀大學生唔單止要繼續打工捱騾仔,仲要幫手供樓,隨時仲要供份大既,死未!
BB仔:最好唔生
舊時大學生都想生返幾個仔女,養埋隻番狗,一家人幾代同堂,熱熱鬧鬧。而家?李麗珊話生個小朋友洗費起碼400萬元,Sorry,呢個廣告已經係十年前,計埋近幾年的通脹,可能已經升到600萬,700萬元,真係做到隻積都養唔起。
你睇香港出生率咁低,就知年青一代聽到生仔已經怕怕。家計會仲呼籲人哋生四、五、六個BB,真係啋佢都傻。
車仔:日日迫巴士地鐵
買架車威水下係以前大學生目標,出入都方便啲。而家大學生日日迫地鐵(上唔到就等多一班囉)、趕巴士(班次疏、唔準時係基本)。如果見到架靚車快速駛過,通常會加把口「車!二世祖」……
打工仔:政府工爭崩頭
以前政府工人工升幅慢,所以冇人吼。1997年前考政府工真係好容易,中三畢業都可以輕易考到懲教署、入境處等紀律部隊。
主要原因係以前大學生畢業後一心一意走去做銀行、金融,要係商業世界闖一番事業。就算有考政府工,冇主任級或督察級以上都唔好諗。
而家的大學生,反而好恨打政府工,紀律部隊冇督察級職位都唔緊要,散仔級超殺,就算做人工較低的政府文職都唔緊要,起碼工作夠悠閒,準時收工及出糧最緊要。